**פרשת מותו של עלי חסן חרב** היא אירוע דקירה שהתרחש ב-21 ביוני 2022 בקרבת אריאל לא הרחק מכפר איסכאכא. קבוצת מתנחלים שרובם בני נוער, סיירה במקום כהכנה להקמת מאחז חדש. פלסטינים תושבי הכפר התעמתו איתם, ובמהלך העימותים דקר מתנחל למוות את עלי חסן חַרְבְּ (בערבית: علي حسن حرب), פלסטיני בן 27 מהכפר איסכאכא. לאחר האירוע הגיע הדוקר למשטרה כדי להגיש תלונה, אך נעצר בחשד שהיה מעורב בדקירה והועבר לחקירת שב"כ. הוא הודה שדקר את עלי חסן חרב וטען שעשה זאת מטעמי הגנה עצמית. הוא נחשד תחילה ברצח ובשיבוש הליכי משפט. צו איסור פרסום הוטל על פרטי החקירה. לאחר כמה ימים נעצרו לחקירה גם שלושה מקרובי משפחתו של ההרוג שנקראו לתת עדות, המשטרה לא מסרה מה סיבת מעצרם. בתום חקירה הודיעה פרקליטות המדינה על כוונתה לסגור את התיק נגד החשוד בהמתה כיון שלא ניתן לשלול את גרסתו כי פעל מתוך הגנה עצמית.

השתלשלות האירועים
-----------------

ארגון חוננו המייצג את החשודים המעורבים באירוע טען שקבוצת הישראלים רק ערכה טיול בחלקת עצי הזית הגובלת באריאל, אך לפי עיתון הארץ ולפי עדויות של אנשים שהיו במקום המתנחלים הגיעו לשם הקמת מאחז, והנערים אף התחילו לסקל את השטח. על פי הפלסטינים מדובר בחלקת עצי זית השייכת למשפחת חרב והיא נוהגת למסוק את הזיתים בה. קרובי משפחתו של חרב סיפרו שרועה צאן הזעיק אותם לחלקת האדמה. כמה עשרות בני משפחה הגיעו לשטח האדמה, והמתנחלים עזבו את המקום לאחר כרבע שעה חזרה למקום קבוצת מתנחלים שכללה כ-18 בני נוער וכמה מבוגרים, מלווים בחיילים, בשוטרים ובאנשי הביטחון של אריאל. לדברי קבוצת המתנחלים, כ-40 פלסטינים יידו עליהם אבנים והתקרבו אליהם תוך שהם מצוידים באלות וגרזנים. לפי תחקיר הקול היהודי התוקפים היו פעילי חמאס שהורשעו בהסתה.

במהלך התקרית שבה הערבים דחקו את הקבוצה לעומק השטח, איש ביטחון אזרחי ירה באוויר ואנשי הקבוצה התקשרו לכוחות הביטחון ואמרו שהם נמצאים בסכנת חיים. למקום הגיעו כוחות צה"ל, שוטרים ואנשי ביטחון מאריאל. במהלך העימותים דקר מתנחל את עלי חסן חרב בליבו. הוא פונה לבית חולים בסלפית, ושם נקבע מותו. על פי עד ראייה יהודי ארבעה ערבים רדפו אחרי היהודי עד סמוך לגדר אריאל. על פי מספר עדי ראייה פלסטינים, השוטרים והחיילים שנכחו במקום לא מנעו את התקיפה ולא עצרו את הדוקר.

המחלקה לפשיעה לאומנית של ימ"ר ש"י קיבלה צו איסור פרסום על פרטי החקירה. על פי דובר צה"ל, חיילי צה"ל לא היו במקום ברגע הדקירה אלא הגיעו מאוחר יותר ומצאו את חרב פצוע. הם הציעו עזרה בפינוי רפואי אך הפלסטינים סירבו לקבלה.

### הלוויית הנדקר

לאחר מותו של עלי חסן חרב טען ארגון חמאס כי ההרוג השתייך אליו, ושהוא נהרג בידי מתנחלים כאשר עיבד את אדמתו. לעומתם טענו אנשי החזית הדמוקרטית לשחרור פלסטין כי הוא השתייך אליהם. אף על פי שעלי חסן היה אזרח, נערכה לו הלוויה צבאית, ועל קברו הונחו זרים בשם אבו מאזן ובשם מפקד כוחות הביטחון הלאומי.

חקירת התקרית
------------

יהודי, תושב השומרון בן 44, שהגיע לתחנת משטרה למחרת התקרית, על מנת להגיש עדות או תלונה על תקיפת הקבוצה היהודית, נעצר בחשד למעורבות בדקירה של חרב. הוא הועבר לידי השב"כ ונאסר עליו לפגוש עורך דין. הוא הודה שדקר את חרב וטען שעשה זו להגנה עצמית. ארגון חוננו המייצג את החשוד טען שהחשוד עבר עינויים: נמנעה ממנו שינה, הוא נחקר במשך שעות רבות והושפל כך שנגרר עירום כ-200 מטרים תוך הטלת צרכיו בזמן שהותו בידי השב"כ. בתגובה לפרסומים אלה השיב השב"כ כי "מדובר בחקירת אירוע חמור, בו הרוג פלסטיני. החקירה מצויה תחת צו איסור פרסום, ולכן לא נוכל להתייחס לפרטיה. החקירה מתנהלת בהתאם להוראות הדין, ונתונה תחת ביקורת שיפוטית קפדנית בהליכים וערכאות שונות. הטענות בדבר שלילת זכויות הנחקר והתיאורים שהוזכרו - משוללים כל יסוד. מטרתם להסיט את השיח מהחשדות החמורים וליצור דה לגיטימציה לפעילות השירות". לפי הפרסום של כאן, הדקירה הייתה תוך כדי שהקבוצה בסכנת חיים בעוד ערבים מיידים אבנים לעבר הקבוצה ולאחר שאיש ביטחון ירה באוויר. ב-2 ביולי ביצעה המשטרה שיחזור בשטח של גרסת החשוד. ב-5 ביולי, כשבועיים לאחר מעצרו, שחרר בית משפט השלום באשקלון את העצור ל-8 ימי מעצר בית

בנוסף לחשוד נעצרה תושבת אריאל שארגנה את הסיור לקראת הקמת המאחז, שהייתה חשודה בשיבוש חקירה. בתום חקירתה היא שוחררה ללא תנאים. כמו כן, שישה נערים בגילאי 13–14 שחלקם היו בתקרית, הגיעו למסור עדות בתחנת המשטרה.

כחלק מהחקירה נעצרו ב-26 ביוני שלושה מקרובי משפחתו של עלי חרב שהיו נוכחים בזמן הדקירה: נעים חרב דודו, בן דודו פיראס חרב וזיד חרב, קרוב משפחה נוסף. הם מסרו עדות ושוחררו.

ב-25 באוגוסט 2022 הודיעה פרקליטות המדינה על כוונתה לסגור את התיק נגד החשוד בהמתה, בנימוק ש"לא ניתן לשלול את גרסתו כי פעל מתוך הגנה עצמית".

מחאה נגד חקירת החשוד בידי השב"כ
-------------------------------

במוצאי שבת, 27 ביוני, התקיימה הפגנת פעילי ימין מחוץ לתחנת משטרת אריאל כנגד מעצר היהודי בידי השב"כ ותנאי מעצרו לכאורה. בין המוחים הייתה חברת הכנסת עידית סילמן (ימינה). התקיימו עוד מספר הפגנות תמיכה ומחאה, שבהן השתתפו הרב אליקים לבנון, חבר הכנסת שמחה רוטמן, ראש המועצה האזורית שומרון יוסי דגן, ורבנים ואישי ציבור נוספים.

ב-28 ביוני התפרסם כרוז החתום בידי איחוד רבני תורת הארץ הטובה ובראשם הרב חיים דרוקמן, הדורש לשחרר את העצור שכן זהו "נוהג פסול" לעצור את המותקפים היהודים ולא את "הפורעים הערבים" כפי שכינה אותם. ב-1 ביולי התקיימה צעדת מחאה באזור התקרית, שבה השתתפו מאות יהודים בקריאה "לשחרר את הגיבור שהציל את הילדים".

קישורים חיצוניים
----------------

* "נחקרתי כמו מחבל": היהודי שנעצר בחשד לרצח פלסטיני ושוחרר משחזר, בערוץ היוטיוב של כאן חדשות.
* אריאל ליבנה, כרוניקה של טיוח: המתנחל דקר, הפלסטיני מת, והתיק נסגר, באתר "שיחה מקומית", 5 ביולי 2023

הערות שוליים
------------

1. ↑  כרמל דנגור, בלעדי: החשוד ברצח הפלסטיני בשומרון משחזר, באתר כאן 11, ‏02 ביולי 2022
2. 1 2  "הייתה שם סכנה ממשית וברורה" באתר "עולם קטן"
3. ↑  ניצן שפירא, ‏עימותים קשים ליד אריאל: הפלסטינים מדווחים על הרוג, באתר ‏מאקו‏, 21 ביוני 2022
4. ↑  תקיפת המטיילים היהודים סמוך לאריאל - ערבי נדקר ונהרג במהלך האירוע, באתר חדשות 0404‏, 21 ביוני 2022
5. 1 2  אלישע בן קימון, יהודי נעצר בחשד למעורבות בדקירתו למוות של פלסטיני באריאל, באתר ynet, 22 ביוני 2022
6. 1 2  כרמל דנגור, החשד לרצח פלסטיני: החשוד היהודי מסר לראשונה את גרסתו - "דקרתי - אבל מתוך הגנה עצמית", באתר כאן – תאגיד השידור הישראלי, 29 ביוני 2022
7. 1 2  היהודי החשוד ברצח פלסטיני: "דקרתי - אבל מתוך הגנה עצמית", באתר ערוץ 7, 29 ביוני 2022
8. ↑  אתר למנויים בלבד הגר שיזף, מתנחל חשוד ברצח הפלסטיני שנדקר שלשום ליד אריאל, באתר הארץ, 23 ביוני 2022
9. 1 2  שילה פריד, ‏התקרית באריאל בה נדקר פלסטיני: צו איסור פרסום הוטל על החקירה, בעיתון מקור ראשון, 22 ביוני 2022
10. ↑  אתר למנויים בלבד הגר שיזף, שב"כ עצר שלושה קרובי משפחה של הפלסטיני שנדקר למוות ליד אריאל, באתר הארץ, 26 ביוני 2022
11. ↑  אתר למנויים בלבד הגר שיזף, הפרקליטות החליטה לסגור את התיק נגד המתנחל שדקר פלסטיני למוות ליד אריאל, באתר הארץ, 25 באוגוסט 2022
12. ↑  אתר למנויים בלבד הגר שיזף ויהושע (ג'וש) בריינר, יהודי נעצר בחשד למעורבות בדקירתו למוות של פלסטיני ליד אריאל, באתר הארץ, 22 ביוני 2022.
13. ↑   וידאו מראשית האירוע, בני המשפחה אומרים לנערים לעזוב את אדמתם, והנערים עולים חזרה לכיוון אריאל
14. ↑  Reuters (2022-06-21). "Israeli settler stabs Palestinian to death, Palestinians say". *Reuters* (באנגלית). נבדק ב-2022-07-08.
15. ↑  עשרות ערבים תקפו מטיילים יהודים, רובם ילדים, סמוך לאריאל, באתר חדשות 0404‏, 21 ביוני 2022
16. ↑  המעורבים באירוע ליד אריאל: מחבל משוחרר ומסיתי חמאס • הקול היהודי, באתר • הקול היהודי
17. ↑  Israeli arrested for suspected involvement in stabbing death of Palestinian
18. ↑  "הייתה שם סכנה ממשית וברורה", באתר עולם קטן, ‏2022-06-30
19. 1 2  אורן זיו, עדי ראיה: חרב נדקר למוות ע"י מתנחל לעיניי חיילים ושוטרים, באתר "שיחה מקומית", 22 ביוני 2022.
20. ↑  דנה בן שמעון, התקרית ליד אריאל: אבו מאזן מאשים אזרח ישראלי ברצח פלשתיני, באתר ישראל היום, 21 ביוני 2022
21. ↑  שילה פריד, ‏התקרית באריאל בה נדקר פלסטיני: צו איסור פרסום הוטל על החקירה, בעיתון מקור ראשון, 22 ביוני 2022
22. ↑  Aaron Boxerman, Israeli arrested for suspected involvement in stabbing death of Palestinian, www.timesofisrael.com (באנגלית)
23. ↑  *جانب من تشييع جثمان الشاب علي حرب في سلفيت*, נבדק ב-2022-07-04
24. ↑  יפעת רוזנברג וקרין שגיא‏, נעצר מתנחל החשוד במעורבות בדקירה למוות של פלסטיני סמוך לאריאל, באתר וואלה!‏, 22 ביוני 2022
25. ↑  מזעזע: העצור נגרר בשב"כ ערום על הריצפה, באתר ערוץ 7, 27 ביוני 2022  
בשיתוף חוננו, מנכ"ל חוננו: אנו בעיצומה של שערורייה מתמשכת, באתר ערוץ 7  
ניצול הלינץ' נגרר בשב"כ ללא בגדים על הריצפה' בקישור מסמך ששלח עורך דינו לגבי עינויים.
26. ↑  חזקי ברוך, עינויים בחקירת היהודי החשוד ברצח פלסטיני: "האדמה תרעד כשייחשפו הפרוטוקולים", באתר ערוץ 7, 27 ביוני 2022
27. ↑  כרמל דנגור, Twitter, ‏2 ביולי 2022
28. ↑  עדו בן פורת, מסתמן: היהודי החשוד ברצח פלסטיני ישוחרר בתנאים מגבילים, באתר ערוץ 7
29. ↑  חיים טוויל, ‘קריסת כל התיק": בית המשפט שחרר את ניצול הלינץ’ ליד אריאל, באתר חרדים10, ‏2022-07-05
30. ↑  יוסף ארנפלד, הייתה שם סכנה ממשית וברורה, באתר עולם קטן, ‏30 ביוני 2022
31. ↑  כרמל דנגור, החשוד ברצח פלסטיני טוען כי הושפל בחקירתו; שב"כ: "טענות משוללות כל יסוד", באתר כאן – תאגיד השידור הישראלי, 27 ביוני 2022.
32. ↑  שלומי הלר‏, 3 מקרובי משפחתו של הפלסטיני שנדקר למוות סמוך לאריאל נעצרו, באתר וואלה!‏, 26 ביוני 2022
33. ↑  אתר למנויים בלבד הגר שיזף וג'קי חורי, שב"כ עצר שלושה קרובי משפחה של הפלסטיני שנדקר למוות ליד אריאל, באתר הארץ, 26 ביוני 2022
34. ↑  אתר למנויים בלבד הגר שיזף, הפרקליטות החליטה לסגור את התיק נגד המתנחל שדקר פלסטיני למוות ליד אריאל, באתר הארץ, 25 באוגוסט 2022;  
חנן גרינווד, תקרית הדקירה באריאל: התיק נגד המתיישב שנעצר ונחקר ייסגר, באתר ישראל היום, 25 באוגוסט 2022
35. ↑  קלמן ליבסקינד, ‏הציל ילדים מלינץ' - ומצא את עצמו חשוד ברצח: "גררו אותי בעירום וגרמו לי לעשות על עצמי את צרכיי", באתר מעריב אונליין, 12 בנובמבר 2022
36. ↑  שלומי הלר‏, 3 מקרובי משפחתו של הפלסטיני שנדקר למוות סמוך לאריאל נעצרו, באתר וואלה!‏, 26 ביוני 2022  
התקרית והסערה: הנערים העידו; דרישה לעצור את החקירה, באתר בחדרי חרדים, 27 ביוני 2022
37. ↑  חנן גרינווד, רבני הציונות הדתית נגד שב"כ: מעצר החשוד באריאל – "עיוות מוסרי", באתר ישראל היום, 28 ביוני 2022
38. ↑  עדו בן פורת, מאות צועדים בשומרון: "לשחרר את הגיבור שהציל את הילדים", באתר ערוץ 7, 1 ביולי 2022